b'\n_START_ARTICLE_\nZX Spectrum\n_START_PARAGRAPH_\nZX Spectrum je 8-bitno ku\xc4\x87no ra\xc4\x8dunalo engleske tvrtke Sinclair Research Ltd u vlasni\xc5\xa1tvu karizmati\xc4\x8dnog izumitelja Clivea Sinclaira koje se pojavilo na tr\xc5\xbei\xc5\xa1tu Velike Britanije 1982. godine. Njegov je mikroprocesor bio Zilog Z80 takta od 3,5 MHz i bilo je dostupno u dvjema ina\xc4\x8dicama: sa 16 KB i 48 KB radne memorije. Za razliku od svojih prethodnika ZX 80 i ZX 81, ZX Spectrum je imao grafiku u boji, i to razlu\xc4\x8divosti 256\xc3\x97192 piksela u 15 boja, i tekstualnog na\xc4\x8dina 32\xc3\x9724 znaka. Zvuk je bio relativno skromnih mogu\xc4\x87nosti: 10 oktava preko jednoga kanala, i proizvodio ga je na zvu\xc4\x8dniku na samom ku\xc4\x87i\xc5\xa1tu. Tipkovnica je bila izra\xc4\x91ena od gumene membrane koja je bila nezgodna kod tipkanja i \xc4\x8desto se kvarila. ZX Spectrum se spajao na televizor, kao i ve\xc4\x87ina tada\xc5\xa1njih ra\xc4\x8dunala i igra\xc4\x87ih konzola, \xc5\xa1to je tako\xc4\x91er pridonijelo njegovoj popularnosti, obzirom da je ve\xc4\x87ina ku\xc4\x87anstava televizor ve\xc4\x87 imala._NEWLINE_Spectrumov ra\xc4\x8dunalni program je bio Sinclair BASIC, ina\xc4\x8dica tada najpopularnijeg (i najjednostavnijeg) programskog jezika BASIC-a._NEWLINE_ZX Spectrum je u\xc4\x8ditavao i snimao programe pomo\xc4\x87u kazetofona ili ZX Microdrivea._NEWLINE_Uz Commodore 64, Apple II i Atari ra\xc4\x8dunala, ZX Spectrum se smatra za najzna\xc4\x8dajnije ku\xc4\x87no ra\xc4\x8dunalo u prvoj polovici osamdesetih godina dvadesetog stolje\xc4\x87a. Velika popularnost ZX Spectruma i Commodorea 64 uvelike je pogodovala brzom razvitku industrije ra\xc4\x8dunalnih igara.\n_START_SECTION_\nZX Spectrum 16K/48K\n_START_PARAGRAPH_\nPrvi model, karakteristi\xc4\x8dnog motiva duge na ku\xc4\x87i\xc5\xa1tu, imao je RAM od 16 KB. Naknadno se moglo kupiti pro\xc5\xa1irenje od 32 KB (koje su proizvodili i nezavisni proizvo\xc4\x91a\xc4\x8di), a \xc4\x8dak se i ra\xc4\x8dunalo moglo poslati u tvornicu na pro\xc5\xa1irenje memorije.\n_START_SECTION_\nZX Spectrum +\n_START_PARAGRAPH_\nPu\xc5\xa1ten je u prodaju u listopadu 1984. Prakti\xc4\x8dno je to bio stari model u novom ku\xc4\x87i\xc5\xa1tu i s tipkovnicom kao kod Sinclair QLa s dodatkom dugmeta za resetiranje.\n_START_SECTION_\nZX Spectrum 128\n_START_PARAGRAPH_\nRazvijen je u suradnji sa \xc5\xa1panjolskom tvrtkom Investr\xc3\xb3nica i predstavljen tr\xc5\xbei\xc5\xa1tu u rujnu 1985. Ta tvrtka ga je prilago\xc4\x91avala za \xc5\xa1panjolsko tr\xc5\xbei\xc5\xa1te, obzirom da je \xc5\xa1panjolska vlada uvela poseban porez na ra\xc4\x8dunala sa 64 KB i manje memorije koja nisu podr\xc5\xbeavala \xc5\xa1panjolsku abecedu i nisu prikazivala poruke na \xc5\xa1panjolskom jeziku. Model je imao 128 KB RAMa, trokanalni zvuk kojega je proizvodio AY-3-8912 \xc4\x8dip, serijski RS-232 priklju\xc4\x8dak, priklju\xc4\x8dak za RGB zaslon, 32 KB ROMa s pobolj\xc5\xa1anim BASICom, a bio je i MIDI kompatibilan.\n_START_SECTION_\nVanjski ure\xc4\x91aji\n_START_PARAGRAPH_\nTvrtka je proizvodila mnoge dodatke za ZX Spectrum od kojih su najpopularniji ZX Interface 1 i ZX Interface 2._NEWLINE_ZX Interface 1 je uklju\xc4\x8divao 8 KB ROMa, RS-232 priklju\xc4\x8dak, priklju\xc4\x8dak za mre\xc5\xbeu ZX Net, i priklju\xc4\x8dak za (najvi\xc5\xa1e) osam ure\xc4\x91aja ZX Microdrive._NEWLINE_ZX Interface 2 je uklju\xc4\x8divao priklju\xc4\x8dak za ROM umetke, dva priklju\xc4\x8dka za igra\xc4\x87e palice te priklju\xc4\x8dak za ZX Printer. Priklju\xc4\x8dak za palice nije bio kompatibilan s ve\xc4\x87 uvelike popularnim dodatkom Kempston interface (tvrtke Kempston Micro Electronic) koji je imao standardne Atari priklju\xc4\x8dke za palice._NEWLINE_Uz tvrtku Sinclair Research, mnoge vanjske dodatke proizvodili su nezavisni proizvo\xc4\x91a\xc4\x8di.\n_START_SECTION_\nKopije\n_START_PARAGRAPH_\nAmeri\xc4\x8dka tvrtka Timex je licencno proizvodila Sinclairova ra\xc4\x8dunala za ameri\xc4\x8dko tr\xc5\xbei\xc5\xa1te, koja su imala bolja grafi\xc4\x8dka i zvu\xc4\x8dna svojstva i nisu bila u potpunosti kompatibilna sa ZX Spectrumom. Timexova kopija ZX Spectruma nosila je ime Timex Sinclair 2068, i neka rje\xc5\xa1enja je Sinclair htio iskoristiti u ra\xc4\x8dunalu pod kodnim imenom Pandora, no prodaja Sinclairova odjela za ra\xc4\x8dunala Amstradu osujetila je taj plan._NEWLINE_U mnogim zemljama isto\xc4\x8dnog bloka proizvodile su se neovla\xc5\xa1tene kopije Sinclair ZX Spectruma. U Rumunjskoj su postojali kopije ZX Spectruma koje su imale operacijski sustav CP/M i disketne pogone od 5 1/4" ili 3.5", dok je u Sovjetskom savezu na tisu\xc4\x87e malih tvtki proizvodilo svoje ina\xc4\x8dice ZX Spectruma, tako da je na tr\xc5\xbei\xc5\xa1tu postojalo preko 50 razli\xc4\x8ditih modela. Ova ra\xc4\x8dunala su se ogla\xc5\xa1avala preko uli\xc4\x8dnih plakata i prodavali su se na tr\xc5\xbenicama. I sada se u Rusiji proizvode kopije ZX Spectruma, a poznatiji su Pentagon i ATM Turbo.'